Ammerån

Ammerån er ei elv i Strömsund og Ragunda kommuner i det nordøstre Jämtland i Sverige. Elva, som er ei sideelv til Indalsälven, er kjent for sitt gode fiske. Den egentlige Ammerån er rundt 70 kilometer lang og renner fra Hammerdalssjön (302 moh) til munningen i Indalsälven nær bygda Ammer, 10 km nordøst for Hammarstrand. 

Ammeråns to viktigste tilløpselver er Storån og Öjån, hvorav Storån regnes som hovedtilløp. Begge elvene munner ut i Hammerdalssjön. Regnet fra Storåns kilde er Ammerån totalt 199 kilometer lang. Det finnes få andre sideelver, men nevnes kan Halån, Borgan, Målån og Färsån. Ammeråns totale nedbørfelt er .

Ammerån har vært aktuell for vannkraftutbygging, men protestene ble store, og Ammerån er nå i stedet vernet mot vannkraftutbygging. Den delen av elva som begynner ved Solbergsvattnet like nedenfor Edeforsen og fortsetter seks mil nedstrøms er siden 2003 vernet som naturreservat.

Den største byen i Ammeråns nedbørfelt er Hammerdal.

Referanser 

Elver i Jämtlands län
Strömsund kommune
Ragunda kommune
Indalsälvens vassdragsområde